รัฐบาลไทย-ข่าวทำเนียบรัฐบาล-ประธานอนุกรรมการศึกษาแนวทางแก้สลากเกินราคาฯ เผยความคืบหน้าการทำงาน และนำชมการทำสัญญาตัวแทนจำหน่ายสลากดิจิทัล
วันพฤหัสบดีที่ 12 พฤษภาคม 2565
ประธานอนุกรรมการศึกษาแนวทางแก้สลากเกินราคาฯ เผยความคืบหน้าการทํางาน และนําชมการทําสัญญาตัวแทนจําหน่ายสลากดิจิทัล
ประธานคณะอนุกรรมการศึกษาแนวทางและมาตรการในการแก้ไขปัญหาการเสนอขายหรือขายสลากกินแบ่งรัฐบาลเกินราคา กล่าวต่อผู้สื่อข่าวถึงความคืบหน้าในการประชุมคณะอนุกรรมการ และนําชมบรรยากาศการทําสัญญาตัวแทนจําหน่ายสลากดิจิทัล
วันนี้ (12 พฤษภาคม 2565) เวลา 15.30 น. ที่ห้องประชุมเอนกประสงค์ สํานักงานสลากกินแบ่งรัฐบาล นายชาญกฤช เดชวิทักษ์ ผู้ช่วยรัฐมนตรีประจําสํานักนายกรัฐมนตรี ประธานคณะอนุกรรมการศึกษาแนวทางและมาตรการในการแก้ไขปัญหาการเสนอขายหรือขายสลากกินแบ่งรัฐบาลเกินราคา กล่าวต่อผู้สื่อข่าวถึงความคืบหน้าในการประชุมคณะอนุกรรมการ และนําชมบรรยากาศการทําสัญญาตัวแทนจําหน่ายสลากดิจิทัล
นายชาญกฤช เดชวิทักษ์ ผู้ช่วยรัฐมนตรีประจําสํานักนายกรัฐมนตรี กล่าวถึง การประชุมคณะอนุกรรมการฯ ในวันนี้ว่า ได้มีการหารือถึงประเด็นที่เกี่ยวข้องกับกรณีปัญหาการขัดกันแห่งผลประโยชน์ (conflict of interest) ในส่วนของที่มา โครงสร้าง คุณสมบัติและความเหมาะสมของคณะกรรมการสลากกินแบ่งรัฐบาลในปัจจุบัน รวมถึงเรื่องการจัดสรรสลากให้ส่วนภูมิภาคให้แก่จังหวัดและคลังจังหวัด ซึ่งที่ประชุมได้รับฟังการชี้แจงรายละเอียดต่างๆ ที่เกี่ยวข้องจากสํานักงานสลากฯ และจะนําไปประกอบการศึกษา เพื่อให้ครบถ้วนทุกมิติต่อไป
ประธานคณะอนุกรรมการ กล่าวต่อไปอีกว่า จากการประชุมอย่างต่อเนื่องในระยะเวลากว่า 2 เดือนที่ผ่านมา คณะอนุกรรมการได้มีข้อสรุปหัวข้อการศึกษาที่ลงลึกในมิติต่างๆ ตั้งแต่ต้นทาง กลางทาง และปลายทาง ที่เป็นสาเหตุของปัญหาทั้งหมดที่ทําให้สลากกินแบ่งรัฐบาลเกินราคา ประกอบด้วย โครงสร้างคณะกรรมการสลากฯ ซึ่งเป็นต้นทางในการกําหนดนโยบาย ในการบริหารจัดการ รวมถึง โครงสร้างราคา ช่องทางการจัดจําหน่าย การเปลี่ยนมือของสลาก ความเหมาะสมของสัดส่วนการจัดสรรและการกระจายสลาก ซึ่งจะนําไปสู่กลางทาง คือการบริหารจัดการของฝ่ายจัดการ ที่จะทําให้ปลายทางคือราคาสลาก ถึงมือผู้ขายจริงในราคาไม่เกิน 80 บาท รวมถึงช่องทางการจัดจําหน่ายผ่านระบบออนไลน์ การขึ้นทะเบียนผู้ค้า และการบริหารจัดการลูกค้าสัมพันธ์ การใช้กลไกการมีส่วนร่วมของประชาชน เป็นต้น โดยศึกษาเปรียบเทียบงานวิจัย/รายงานการศึกษาต่างๆ และในขณะเดียวกัน ต้องมีการหาแนวทางมาตรการทางฎหมายเพิ่มเติมเพื่อให้การบังคับใช้มีประสิทธิภาพ ทั้งทางแพ่ง อาญา และกฎหมายอื่นประกอบกันด้วย ทั้งนี้ หลังจากได้ผลการศึกษาแล้ว คณะอนุกรรมการจะส่งไปที่สํานักงานสลาก ฯ เพื่อพิจารณาในส่วนที่เกี่ยวข้องต่อไป โดยคณะอนุกรรมการชุดนี้ มุ่งมั่นจะทําหน้าที่ศึกษาต้นตอปัญหา หาสาเหตุที่แท้จริง และเสนอแนวทางมาตรการที่จะสามารถนําไปสู่การแก้ไขปัญหาให้สลากถึงมือผู้ขายจริง และผู้ซื้อสามารถซื้อได้ในราคา 80 บาท ได้อย่างเป็นรูปธรรม
และในวันเดียวกัน ผู้ช่วยรัฐมนตรีประจําสํานักนายกรัฐมนตรี ได้นําผู้สื่อข่าวชมบรรยากาศการทําสัญญาตัวแทนจําหน่ายสลากดิจิทัล หรือโครงการจําหน่ายสลากผ่านแพลตฟอร์มการจําหน่ายสลากของสํานักงานสลาก ฯ ซึ่งจะเริ่มดําเนินการในงวด 16 มิถุนายน 2565 ว่า จากการเปิดรับสมัครตัวแทนจําหน่ายเมื่อวันที่ 3 - 10 พฤษภาคม ที่ผ่านมา มีผู้สมัคร 4,802 ราย ซึ่งสํานักงานสลากฯ ได้เชิญมาทําสัญญา ระหว่างวันที่ 11-21 พฤษภาคม 2565 เมื่อวานนี้ จัดทําสัญญาเป็นวันแรก มีผู้มาทําสัญญา 496 ราย และเพื่อให้ได้ตัวแทนจําหน่ายครบตามเป้าหมาย 10,000 ราย สํานักงานสลากฯ จึงได้ประกาศรับสมัครตัวแทนจําหน่าย “สลากดิจิทัล” รอบที่ 2 เพิ่มอีก จํานวน 5,802 ราย โดยรับสมัครจากผู้ที่เคยมาลงทะเบียนเป็นผู้ซื้อ-จองล่วงหน้าไว้กับสํานักงานสลากฯช่วงต้นปี 2565 ซึ่งมีจํานวนกว่า 900,000 ราย รับสมัครผ่านเว็บไซต์ www.glo.or.th ได้ตั้งแต่วันที่ 12 พฤษภาคม 2565 เวลา 12.00 น. ถึงวันที่ 20 พฤษภาคม 2565 เวลา 24.00 น. ทั้งนี้ สํานักงานสลากฯ จะพิจารณาคัดเลือกจากลําดับการสมัครก่อน-หลัง โดยผู้ที่สมัครเข้ามาก่อนจะได้รับการเรียกให้มาทําสัญญาเป็นตัวแทนจําหน่ายของสํานักงานสลากฯ โดยโครงการจําหน่ายสลากผ่านแพลตฟอร์มของสํานักงานสลากฯ จะเริ่มจําหน่ายตั้งแต่วันที่ 2 มิถุนายน 2565 เป็นต้นไป